Annonce

I protest mod regeringens finanslov, der barberer to procent årligt af undervisningsbudgetterne over de næste fire år, har op mod 150-175 elever fra Randers HF og VUC tænkt sig at blive væk fra undervisningen fredag.

»Det er en landsdækkende strejke, som er organiseret af vores fagforbund, der først nu her, senere end de tre-årige STX-uddannelser, bliver ramt. Det er derfor vi først nu råber op i håb om at blive hørt,« siger Niclas Bach Christensen, der er Kursistrådets repræsentant på HF og VUC i Randers.

På Nålemagervej i Randers sidder eleverne ude på gangene foran dørene til undervisningslokalerne.

»Vi må jo ikke forhindre vores kammerater i at gå ind og blive undervist, men vi forklarer, hvorfor vi ikke synes, det er en god idé, og håber så, at de er enige,« siger Niclas Bach Christensen.

Eleverne frygter at kvaliteten af undervisningen bliver udhulet ved besparelserne.

Det er blandt andet bekymring over, at lærestaben reduceres, at eleverne måske selv skal til at betale for materialer, at studieværkstedet rammes og at den interne mentorhjælp beskæres, der får eleverne på barrikaderne.

»Vi synes det er ekstra uretfærdigt, at vi rammes. På HF og VUC går de allersvageste elever, dem, der ikke kan klare det tre-årige almindelige gymnasium. Og hvorfor går man efter os, det er da for åndssvagt, når vi måske har brug for lidt ekstra hjælp,« siger Niclas Bach Christensen.

Der strejkes fra fredag klokken 8.05 til klokken 14.20, hvor den normale undervisning ville være stoppet.

»Og vi har ikke umiddelbart planer om at strejke videre på mandag, men vil først lige høre og det har hjulpet noget her i dag,« siger han.

På skolekontoret er der sympati for de studerendes initiativ:

»Vi finder det meget positivt, at vores studerende har mobiliseret en strejke for at vise deres utilfredshed med de kommende nedskæringer på uddannelsesområdet. Det er en styrke at have studerende, der forstår at mobilisere sig og aktivt indgå i samfundsdebatten. Og det viser, at vi her hos os også har nogle ressourcestærke elever, der kan tage hånd om og tale de svagere elevers sag. For vi er langtfra kun en skole for de svageste,« lyder det fra vicerektor Lena Søllingvraa Walters.

Hun vil også gerne mane bekymringen om ringere undervisning eller fyringer i jorden.

»Det er vigtigt at slå fast, at vi som skole fortsat vil sikre, at vi kan tilbyde undervisning af høj kvalitet, både for den fagligt stærke og målrettede studerende og for den fagligt udfordrede, der har brug for ekstra støtte i sin uddannelse. Det er også vigtigt at slå fast, at vi ikke står over for at skulle reducere lærerstaben. Vi er i den heldige situation, at vi har luft i økonomien, blandt andet fordi vi lige har omlagt lån, så vi kan bruge det første skoleår sammen med lærerstaben og Kursistrådet på at finde ud af, hvordan vi skal spare, så det gør mindst ondt. Men det er klart, at i 2017, 2018 og 2019 vil det kunne mærkes,« siger Lena Søllingvraa Walters.